กกต.สรุปตัวเลขผู้ผ่านการเลือก ส.ว. ในระดับอำเภอ 5,899 คน พร้อมเตือนผู้สมัครให้รักษาเวลาในการมารายงานตัวตามกำหนด เพื่อไม่ให้ถูกตัดสิทธิ์
กกต.สรุปตัวเลขผู้ผ่านการเลือก ส.ว. ในระดับอำเภอ 5,899 คน พร้อมเตือนผู้สมัครให้รักษาเวลาในการมารายงานตัวตามกำหนด เพื่อไม่ให้ถูกตัดสิทธิ์

พ.ต.อ.จรุงวิทย์ ภุมมา เลขาธิการ กกต. แถลงสรุปตัวเลขผู้สมัคร ส.ว.ที่ผ่านการคัดเลือกในระดับอำเภอซึ่งคัดเลือกเมื่อวันที่ 16 ธันวาคมที่ผ่านมา จำนวน 5,899 คน แยกเป็นเพศชาย 4,389 คน และเพศหญิง 1,510 คน โดยสมัครด้วยตัวเอง 5,410 คน สมัครผ่านองค์กรแนะนำ 489 คน 
โดยในการประชุม กกต.แสดงความเป็นห่วงการรายงานตัวของผู้สมัคร ส.ว. แม้จะไม่มีการเลือกก็ต้องมารายงานตัว ที่กำหนดไว้ในช่วง 08.00 น. - 09.00 น.แต่พบบางจังหวัดผู้สมัครมารายตัวไม่ทัน จึงถูกตัดสิทธิ์ ดังนั้นจึงอยากเตือนผู้สมัครที่จะต้องไปคัดเลือกในระดับจังหวัด วันที่ 22 ธ.ค. และในระดับประเทศ วันที่ 27 ธ.ค.ให้รักษาเวลาอย่างเคร่งครัด 
โดยเฉพาะในระดับประเทศจะมีการจัดที่เมืองทองธานี ซึ่งวันดังกล่าวเป็นวันทำงานอาจมีปัญหาในเรื่องการจราจร ดังนั้นจึงควรเผื่อเวลาและเดินทางไปถึงสถานที่เลือกแต่เนิ่นๆ เพื่อไมให้เกิดปัญหาถูกตัดสิทธิ ซึ่ง ตาม พ.ร.ป.ว่าด้วยการเลือก ส.ว.และระเบียบการเลือก ส.ว.กำหนดไว้ถ้าหากว่าถูกตัดสิทธิ์แล้วก็ไม่สามารถใช้ช่องทางศาลในการฟ้องร้องได้ 
นอกจากนี้ ยังพบว่าในการเลือกระดับอำเภอมีการกรอกหมายเลขไทยแทนตัวเลขอารบิกในบัตรเลือก และเขียนหมายเลขเดียวกันซ้ำในบัตรเลือกตั้ง ซึ่งจะทำให้เป็นบัตรเสีย ทางสำนักงานจะมีการเร่งประชาสัมพันธ์ เพื่อไม่ให้เกิดปัญหาเหล่านี้ในการเลือกระดับจังหวัดและประเทศ
 
สำหรับการคัดเลือก ส.ว.ในระดับจังหวัด ในประเทศผู้สมัครอิสระ พบว่าใน 77 จังหวัด มี 5 จังหวัด ที่ไม่ต้องทำการคัดเลือกประกอบด้วย กระบี่ พังงา ระนอง ชุมพร และสมุทรสาคร เนื่องจากมีผู้สมัครแต่ละกลุ่มไม่ถึง 4 คน ขณะที่ประเภทสมัครผ่านองค์กรเพียง 8 จังหวัดที่ต้องคัดเลือก ทั้งนี้สำนักงาน กกต.ได้ประมาณการข้อมูลผู้สมัครที่จะมาลงคะแนนเลือกสมาชิกวุฒิสภาในระดับประเทศ จำนวนทั้งสิ้น 2,778 คน ประกอบด้วย สมัครด้วยตนเอง จำนวน 2,323 คน และสมัครด้วยตนเองพร้อมหนังสือแนะนำชื่อจากองค์กร จำนวน 455 คน ในการดำเนินการเลือกสมาชิกวุฒิสภาระดับประเทศ 27 ธันวาคมนี้ ที่เมืองทองธานี